Vertu með í MIFF á Íslandi Ef það er orðin einskonar baktjaldastefna RÚV að nota skattpeninga almennings til að útvarpa eða sjónvarpa persónulegri afstöðu starfsmanna þessarar sameignar til umdeildra hitamála , án tillits til regluverka og í óþökk almennings , þá þarf að endurskoða rekstrargrundvöll þessa ríkisfyrirtækis sem starfar undir þeim formerkjum að vera útvarp allra landsmanna . Þrátt fyrir opinberar yfirlýsingar fjöllistaflokksins Hatara um að hann hygðist misnota aðstöðu sína í Söngvakeppni evrópskra sjónvarpsstöðva til að senda pólitísk skilaboð til gestgjafa keppninnar í ár , og þrátt fyrir áhyggjuraddir úr þjóðfélaginu og opið bréf mitt til útvarpsstjóra , ákvað RÚV allra landsmanna þó engu að síður að leiða allar aðvaranir og vísbendingar um vanefndir við keppnina hjá sér og senda þessa pólitísku tónlistartímasprengju til Ísrael fyrir okkar hönd . Sú staða sem ég varaði við í mínu opna bréfi til útvarpsstjóra fyrir nokkrum vikum síðan er nú komin upp – og samt segjast menn ekki hafa búist við þeim viðbrögðum sem við fengum frá alþjóðasamfélaginu . Ef áætlunin var alltaf sú að sniðganga keppnina í Hollandi að ári , misbjóða og móðga almenning , minnka traust skattgreiðenda á þessari ríkisreknu stofnun allra landsmanna og vera Íslandi til skammar – þá virðist allt enn vera samkvæmt áætlun . Hins vegar ef ætlunin var að vekja reiði almennings í garð Ísrael þá finnst manni sú áætlun hafa farið úrskeiðis . Það hefur þó margsinnis komið fram að ábyrgðarmenn á vegum RÚV vissu að Hatarar ætluðu að misnota aðstæður sínar . Gísli Marteinn viðurkenndi meira að segja að hann hefði verið viðbúinn enn verra atriði . RÚV vissi hvert stefndi en ákvað engu að síður að virða reglur keppninnar að vettugi . Það er því nokkuð ljóst að RÚV braut vísvitandi reglur án tillits til íslensks almennings til að koma umdeildum pólitískum skoðunum á framfæri . Maður sér á logandi samskiptakerfunum að fólk áttar sig alveg á þessu og mörgum er meira að segja það misboðið að þeir eru farnir að tala um að kæra RÚV fyrir athæfið . RÚV þarf því að taka fulla ábyrgð á framkomu Hatara og þeirri stöðu sem upp er komin . Það er við hæfi að RÚV biðji ESC , gestgjafa keppninnar í ár og almenning opinberlega afsökunar á því að hafa misnotað aðstöðu sína sem ríkisfjölmiðill og að hafa ekki gripið inn í um leið og ljóst var hvert stefndi . Ef innlendir listamenn sem deila viðhorfi þeirra sem stjórna RÚV hafa leyfi til að sniðganga reglur , bregðast trúnaði , sveigja hjá góðu siðferði og misnota ríkisfjölmiðil allra landsmanna til að ögra , særa , misbjóða og móðga friðelskandi fólk af ýmsum uppruna , þ.á.m. gyðinga sem búsettir eru bæði hérlendis og erlendis , þá erum við á alvarlegum stað í alþjóðarými nútímans þar sem kærleikur á að ríkja og kynþáttahatur má ekki sigra . Sem skattgreiðandi og um leið meðeigandi í þessari ríkisstofnun tek ég skýrt fram að ég hef ekki veitt RÚV umboð til þess að nota dagskrárvald sitt til að upphefja eigin skoðanir , persónulegar skoðanir starfsmanna sinna eða skjólstæðinga á umdeildum hitamálum þar sem skoðanir almennings eru gjarna mjög skiptar , á minn fjárhagslega eða siðferðislega kostnað . Ég vil að Ísland sé þekkt fyrir frábært íþróttafólk , fallegt land , lopapeysur , fjölbreytileika , skyr og vinalegt fólk sem talar fallega um og tekur vel á móti öllum kynþáttum og kynhneigðum ; ekki fyrir virðingarleysi , dónaskap og gyðingahatur sem nú er því miður raunin .